Ego Stephanus, Dei gratia Eduensis episcopus, notum facio presentibus et futuris quod Stephanus et Petrus, filii Uldrei de Sancto Briccio, dederunt in elemosinam ecclesie Fonteneti quicquid habebant sui juris in toto territorio Montis Chalvial, et eamdem calmam dederunt eidem ecclesie, et insuper decimam territorii quod dicitur Esquintes, quod ad ipsos pertinebat. Hinc testes sunt Guillelmus, capellanus santi Briccii; Theobertus, cognomine Alexander; Hugo Fruxival; Bertaudus, prepositus sancti Briccii. Hoc donum laudavit post modum mater eorumdem fratrum, nomine Inda, et soror eorum Parisia, et Rogerius, maritus ejusdem Parisie. Hinc iterum testes sunt Guillelmus, prior sancti Leodegarii, et Brunellus, capellanus ejusdem ville; Bernardus, archipresbiter Stabularum; Girardus, presbiter Carreiarum. Unde accepit idem Rogerius et uxor ejus XXX sol. Hinc etiam fratres Fonteneti susceperunt in helemosinam matrem supradictorum fratrum. Sciendum autem quod hoc donum calmuniabatur Arnulfus de Aligneio, qui tandem penitentia ductus, venit in capitulum Fonteneti, et totum ibi eisdem monachis acquitavit, et ad beneficia ecclesie Fonteneti est receptus ab eis. Hinc testes sunt Odo, archipresbiter Tullionis, et Girardus de Aligneio. Defuncto etiam predicto Arnulfo; Siguinus, filius ejus, venit in capitulum Fonteneti, et hec omnia sicut erant gesta laudavit et confirmavit, et beneficiis ejusdem ecclesie similiter est associatus. Hinc testes sunt: Hugo de Turre, et Girardus de Aligneio. Si quis super his fratres Fonteneti deinceps aliquo modo gravare presumat sub anatematis denunciatione prohibemus, et ut in perpetuum rata perdurent, sigilli nostri appensione munivimus.